B. Bugár, podpredseda NR SR: (2002-08-20):
J. Prokeš, poslanec: Ďakujem, pán predsedajúci. Ja by som rád pánovi kolegovi na jeho vystúpenie povedal len toľko, ja si nesmierne vážim úsilie každého, kto chce chrániť prírodu, ale naozaj chce chrániť prírodu a nehovorí o niečom inom. Veď, pán kolega, aj zákon o slovenskom jazyku je zákon, a hovoriť o tom, že podmienky PRE niečo je v rozpore s týmto zákonom, lebo slovenčina pozná len väzbu NA, a nápadne to pripomína výzvu osobností verejného života poslancov Národnej rady PRE schválenie zálohovania jednorazových obalov v zákone na obaly. Slovenčina zase hovorí NA schválenie. Takže keď ma niekto takýmto spôsobom uráža, urážajú slovenský jazyk, tak nemôže čakať, že budem naozaj vnímať to, čo hovorí, tak ako to hovorí on. Pretože povedzme si aj druhú stranu mince, keď hovoríme o zálohovaní PET fliaš a ich vracaní nazad, napríklad čo to bude stáť, skladové priestory a doprava spätne. A prosím, začnite naozaj ekonomicky počítať, a keď vám to vyjde, že sa to oplatí, tak potom to je zmysluplné. Ale hovoriť o tom, že vlastne pomôžete občanovi, to nie je celkom také jednoduché, pretože či sa nám to páči alebo nie, zatiaľ v tejto chvíli je lacnejšie to obyčajné skladovné. Ja nehovorím, že je to správne. Ja som prvý, kto je proti tomu. Na druhej strane treba vedieť aj to, že pokiaľ je niekde spaľovaný komunálny odpad, tak PET fľaše sú vítanou prímesou do komunálneho odpadu, pretože zvyšujú energetickú hodnotu komunálneho odpadu, a teda zlepšujú spaľovanie komunálneho odpadu. Ja by som bol nesmierne rád, keby sme naozaj všetky tieto argumenty z jednej aj z druhej strany poriadne obrátili. (Zaznel zvuk časomiery.) Ja si plne uvedomujem... I. Presperín, podpredseda NR SR: Ďakujem pekne. Pán poslanec Maxon ďalej. Nech sa páči. M. Maxon, poslanec: Myslím, že už poslednýkrát som sa prihlásil. Pán poslanec Ambróš, vy ste spomenuli aj separovaný zber. Asi by bolo dobré, keby sme teda tento dôležitý spôsob likvidácie odpadu podrobili dôslednej analýze a jednoznačne sme si povedali pravdu, nakoľko a na koľkých miestach tento systém funguje. Za absolútne zavádzajúce a nepravdivé považujem to, že firmy zaoberajúce sa likvidáciou odpadu sú na tento zákon pripravené. Je to absolútny nezmysel. Tie firmy mali obrovské problémy, aby sa postupne pripravili na to, aby sa mohol aplikovať zákon o odpadoch. A nakoniec zákon o odpadoch ste tu spomenuli. Opäť by som povedal, že to bol taký insitný tanec ekológov, málokto z vás mal na starosti tento zákon aplikovať do reálnej praxe. Ja okrem toho, že sa venujem poslancovaniu v Národnej rade Slovenskej republiky, som šéfom finančnej a majetkovej komisie mestského zastupiteľstva v Trenčíne. Doprial by som vám tie desiatky hodín, ktoré sme tam presedeli, aby sme vymysleli riešenie, ako aplikovať zákon o odpadoch do reálnej podnikateľskej praxe, aby sa to čo najmenej dotklo občanov mesta Trenčín. Musím vám povedať, že napriek tomu, že sme vyvinuli maximálne úsilie, tak sme nedokázali tento zákon aplikovať bez toho, aby sa to významným spôsobom nedotklo peňaženiek občanov Trenčína. Na rozdiel od Bratislavy a Košíc sa nám podarilo aspoň to, že sme odstránili šikanovanie občanov, tak ako sa to dialo v ostatných mestách. (Zaznel zvuk časomiery.) I. Presperín, podpredseda NR SR: Pán poslanec Ambróš bude reagovať na faktické poznámky. L. Ambróš, poslanec: Ďakujem pekne. By som poďakoval za jazykové okienko pána poslanca Prokeša, ospravedlňujem sa za možno nie presné vyjadrovanie, ale chcem podotknúť jednu vec, že ten zámer, ktorý tento zákon ustanovuje, má jediný cieľ - zlepšiť situáciu v oblasti obalov a zlepšiť situáciu v oblasti služieb. Ja sa pýtam, prečo sa tí, ktorí tieto služby majú na starosti, tomu bránia. Na pána poslanca Maxona. Hovorí, že mali veľké problémy so zákonom o odpadoch. Ja sa zase spýtam protiotázkou, čo urobili preto, aby občania mohli produkovať menej odpadu a tým aj menej platiť, pretože to je jediná cesta ako znížiť dopad na občana, že im umožníme, že reálnym spôsobom znížia produkciu komunálneho odpadu a zároveň im vytvoríme podmienky na to, aby to, čo nepotrebujú, a obaly medzi to patria, aby mohli vrátiť, a aby za tie vrátené obaly dostali peniaze naspäť, lebo to nepotrebujú! A ako som už spomenul v reakcii na pána Maxona, znova to opakujem, tie peniaze, ktoré budú vrátené pre občana, občan znova v tom obchodnom reťazci využije na nákup nového tovaru. To znamená, v žiadnom prípade obchodné reťazce neprídu skrátka. Preto naozaj nechápem, prečo sa bránia proti zavedeniu takého systému, ktorý zvýši vlastne obrátkovosť aj v oblasti obchodu. I. Presperín, podpredseda NR SR: Ďakujem pekne. O slovo požiadal pán minister Miklós do rozpravy. Nech sa páči, pán minister, máte slovo.